Vanhu Voratidzira Zvinovhundutsa Hurumende yaVaZuma
Hurumende yaVaJacob Zuma inoyambira vari kuratidzira kuti vasiye zvavari kuita.
Gurukota remuSouth Africa, Va Sicelo Shiceka, vaudza nhepfenyuro yemuSouth Africa kuti hurumende icharanga vose vari kuratidzira kana vakapedzisira vava kuita zvinhu zvisina kunaka zvinopinza hupenyu hwevamwe vanhu munjodzi. Vari kuratidzira vavhara migwagwa, vakapisa zvinhu pamwe nekutema dzimotokari munzvimbo dzakapoteredza guta reJohannesburg. Zvinonzi mapurisa ashandisa mabara erhabha pavanhu vanga vakaungana, kuitira kuti vabve panzvimbo yavanga vachiratidzira vari. Vari kuratidzira vari kuda kuti vawanirwe nehurumende dzimba dzakanaka, uye kuti hurumende ivawanire zvinhu zvakaita semagetsi nemvura. Mamiriyoni akawanda evanhu vemu South Africa anogara mudzimba dzakavakwa zvisina kunaka kunyange hazvo South Africa iri kukura zvakanaka munyaya dzehupfumi. Vanhu vari kuratidzira vari kuda kuti mutungamiri weSouth Africa, VaJacob Zuma, vazadzise zvavakavimbisa vanhu apo vaitsvaga kuvhoterwa. Vamwe vari kuratidzira vanonzi vakapisa mabhizinisi ayo anosanganisirawo evanhu vekunze. Mutauriri we ANC, Amai Jessie Duarte, vanoti bato ravo nehurumende harikurudziri kushungurudzwa kwemunhu wese kusanganisirawo zvizvarwa zvisiri zvemuSouth Africa. Pava nekutyirwa kuti mhirizhonga iri kuitika iyi, inogona kuzopedzisira shungu dzayo pavanhu vasiri vemu South Africa, avo vanosanganisira zvizvarwa zveZimbabwe zviri munyika iyi. Va Paul Chimhosva chizvarwa chemuZimbabwe chiri kushanda kuSouth Africa. Sandra Nyaira weStudio7 aita hurukuro naVaChimhosva kuti tinzwe maonero avo. Dzimwe Nhau Kubva kuStudio7...